Chandermohan.sharma@timesgroup.com ​बॉलिवुड में चंद ऐसे फिल्म मेकर हैं जो बॉक्स ऑफिस की कमाई का मोह छोड़कर अपने मिजाज की ऐसी ऑफ बीट फिल्में बनाने में जरा भी नहीं हिचकिचाते जो उनकी अपनी कसौटी पर खरी उतरती हैं। यकीनन इन फिल्मों की ज्यादा बड़ी मार्केट नहीं होती। सिंगल स्क्रीन थिअटरों और बी-सी क्लास जैसे छोटे सेंटरों पर ऐसी फिल्मों को अक्सर सिनेमा मालिक नहीं लगाते। हंसल मेहता इंडस्ट्री के ऐसे ही चंद गिने चुने मेकर्स में से हैं जो अक्सर अपनी फिल्मों में ऐसा जोखिम उठाते रहे हैं। हंसल की पिछली दो फिल्मों 'शाहिद' और 'सिटी लाइफ' को तारीफें और अवॉर्ड तो बहुत मिले, वहीं बॉक्स ऑफिस पर दोनों ही फिल्मों ने कुछ खास कमाल नहीं किया। अब एक बार फिर हंसल अपने मिजाज की एक और फिल्म 'अलीगढ़' लेकर दर्शकों की उस क्लास के सामने रूबरू हुए हैं। डायरेक्टर हंसल की फिल्म शाहिद ने बॉक्स ऑफिस में कुछ खास कमाल नहीं किया, लेकिन नैशनल अवॉर्ड अपने नाम किया। हंसल की यह फिल्म कुछ साल पहले अलीगढ़ यूनिवर्सिटी में हुई एक घटना पर आधारित है। हंसल की इस फिल्म को रिलीज से पहले बुसान फिल्म फेस्टिवल में दिखाया गया, जहां हर किसी ने इस फिल्म को जमकर सराहा तो वहीं मुंबई के अलावा लंदन फिल्म फेस्टिवल में भी इस फिल्म को दिखाया गया। बॉलिवुड की खबरें पढ़ें फेसबुक पर, लाइक करें NBT Movies  कहानी: प्रफेसर डॉक्टर एस. आर. सिरस (मनोज बाजपेयी) अलीगढ़ मुस्लिम यूनिवर्सिटी में मराठी के प्रफेसर हैं। यूनिवर्सिटी प्रशासन ने डॉक्टर सिरस को करीब 6 साल पहले एक रिक्शा वाले युवक के साथ यौन संबंध बनाने के आरोप में सस्पेंड कर दिया। अलीगढ़ यूनिवर्सिटी प्रशासन ने एक लोकल टीवी चैनल के दो लोगों द्वारा प्रफेसर सिरस के बेडरूम में किए एक स्टिंग ऑपरेशन के आधार पर उन्हें सस्पेंड करके अगले सात दिनों में स्टाफ क्वॉटर खाली करने का आदेश जारी किया। दिल्ली में एक प्रमुख अंग्रेजी न्यूजपेपर की रिर्पोटिंग हेड नमिता (डिलनाज ईरानी) इस पूरी खबर पर नजर रखे हुए हैं। नमिता अपने न्यूजपेपर के यंग रिपोर्टर दीपू सेबेस्टियन (राजकुमार राव) के साथ एक फोटोग्राफर को इस न्यूज की जांच पड़ताल करने के लिए अलीगढ़ भेजती हैं। अलीगढ़ आने के बाद दीपू कुछ मुश्किलों के बाद अंततः डॉक्टर सिरस तक पहुंचने और उनका विश्वास जीतने में कामयाब होता है। इसी बीच दिल्ली में समलैंगिंग के अधिकारों के लिए काम करने और धारा 377 में बदलाव के लिए संघर्ष कर रहे एक एनजीओ के लोग प्रफेसर सिरस को अप्रोच करते हैं। प्रफेसर सिरस का केस इलाहाबाद हाई कोर्ट में पहुंचता है, जहां सिरस और एनजीओ की ओर से पेश ऐडवोकेट आनंद ग्रोवर (आशीष विधार्थी) इस केस में प्रफेसर सिरस की ओर से बहस करते हैं। हाईकोर्ट प्रफेसर सिरस को बेगुनाह मानकर यूनिवर्सिटी प्रशासन को 64 साल के प्रफेसर सिरस को बहाल करने का आदेश देती है। इसके बाद कहानी में टर्न आता है जो आपको झकझोर देता है। इस फिल्म में बेहद सजींदगी से यह सवाल प्रभावशाली ढंग से उठाया गया है कि क्या होमोसेक्शुअलिटी अपराध है और ऐसा करने वाले का समाज द्वारा तिरस्कृत करना सही है? ऐक्टिंग: इस फिल्म में मनोज बाजपेयी ने बेहतरीन ऐक्टिंग करके अपने उन आलोचकों को करारा जवाब दिया है जो उनकी पिछली एक-आध फिल्म फलॉप होने के बाद उनके करियर पर सवाल उठा रहे थे। प्रफेसर डॉक्टर सिरस के किरदार की बारीकी को हरेक फ्रेम में आसानी से देखा जा सकता है। यूनिवर्सिटी द्वारा सस्पेंड होने के बाद अपने फ्लैट में अकेला और डरा-डरा रहने वाले प्रफेसर के किरदार में मनोज ने लाजवाब अभिनय किया है। एक साउथ इंडियन जर्नलिस्ट के किरदार को राज कुमार राव ने प्रभावशाली ढंग से निभाया है। ऐडवोकेट ग्रोवर के रोल में आशीष विद्यार्थी ने अपने से रोल में ऐसी छाप छोड़ी है कि दर्शक उनके किरदार की चर्चा करते हैं। फिल्म 'अलीगढ़' का ट्रेलर देखने के लिए यहां क्लिक करें। निर्देशन : हंसल ने फिल्म के कई सीन्स को अलीगढ़ की रियल लोकेशन पर बखूबी शूट किया है। वहीं बतौर डायरेक्टर हंसल ने प्रफेसर के अकेलेपन को बेहद संजीदगी से पेश किया है। बेशक इंटरवल से पहले कहानी की रफ्तार सुस्त है, लेकिन ऐसे गंभीर सब्जेक्ट पर बनने वाली फिल्म को एक अलग ट्रैक पर ही शूट किया जाता है, जिसमें हंसल पूरी तरह से कामयाब रहे हैं। हंसल ने फिल्म के लगभग सभी किरदारों से अच्छा काम लिया और कहानी की डिमांड के मुताबिक उन्हें अच्छी फुटेज भी दी है। संगीत : ऐसी कहानी में म्यूजिक के लिए कोई खास जगह नहीं बन पाती। बैकग्राउंड म्यूजिक प्रभावशाली है तो वहीं कहानी की डिमांड के मुताबिक फिल्म में लता मंगेशकर के गाए गानों को जगह दी है जो प्रभावशाली है। क्यों देखें : अगर आप कुछ नया और रियल लाइफ से जुड़ी घटनाओं पर बनी उम्दा फिल्मों के शौकीन हैं तो फिल्म आपके लिए है। वहीं मनोज वाजपेयी के फैन हैं तो अपने चहेते स्टार को एक बार फिर ऐसे लाजवाब किरदार में देखिए जो शायद उन्हीं के लिए रचा गया। वहीं मसाला ऐक्शन फिल्मों के शौकीनों के लिए फिल्म में कुछ नहीं है।